Palatino
Palatino er en antikvaskrift navngivet efter den italienske skrivemester Giovanni Battista Palatino, der virkede omkring 1540.
Skriften er designet af Hermann Zapf i 1949 og låner navnet og skriftens renæssancepræg efter Giovanni Palatinos træskårne bogstavformer, som de blev vist i hans bog om skrivekunst fra 1540. Skriftens kalligrafiske forbillede anes i dens præg af bredpen i flere bogstavformer. Den optræder som digitalskrift under mange forskellige navne, bl.a. Book Antiqua og Paxim. 
I 2005 blev skriften udsendt i en revideret version som Palatino Nova designet af Zapf og type director Akira Kobayashi for Linotype.